Itkekää! (1903)
Oi, vaimot ja lapsoset, itkekää!
 Te itkien nokkoset kitkekää!
 Vilun vaivanen elämänne,
 sydäntuskanne, karsintanne
 ja kaihot ja raskaat huolet
 ja pistävät mieron nuolet –
 ne kaikki te vesiksi itkekää,
 niin jotta ne virtoja synnyttää
 ja virrat täyttävät tulvanaan
 joka kaupungin ja kaiken maan
 ja sortajat virtaan hukkuvat
 ja virrassa sulavat kalseat
 sydänkalliot,
 jääkammiot –
 ja kukkia kasvavat rauniot!

 Niin paljo kun itkeä jaksatte,
 maan huuhtovi kyynelsuihku se.
 Ja yltä sen vettenpaisumuksen
 taas nousevi aurinko siunauksen.
 Ja silloin taivas ja kaunis maa
 sen loistossa kirkasna kimaltaa.